《呈审知并简伯元》
宋代·赵蕃

溪流渴雨今几日，夜夜月明翻我室。江西回首安在哉，南北故怜无定食。

君居未尽乔木西，旧识邻墙解作诗。如闻过语必更仆，饭寒麈秃忘其饥。

我思从之不可得，书疏空云间何阔。秋风吹我逐转蓬，何自翩然堕君侧。

君诗比昔更大好，谁谓文章技非道。暗中摸索未易窥，众里卒逢分眊瞭。

我昔少小嗜读书，老类贾胡空识珠。潜珍怀宝衣蓝缕，见之每辄惊成呿。

郑君况是余所长，君得结交真迈往。如我何取亦与游，听呼殷兄唤张丈。

两君抱才终有为，丰年未厌甘雨迟。我无良田莳嘉谷，取譬但可同蹲鸱。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。